Nobel-duell: Bondevik kan utfordre Jagland
I dag møtes styret i Høyres stortingsgruppe for å diskutere OL-saken, men også for å starte prosessen med å utpeke nye medlemmer av Nobelkomiteen. Som VG skrev 10. mai i år vurderer Høyre-ledelsen å kaste Thorbjørn Jagland (63) som leder av komiteen. Denne høsten blir det nemlig borgerlig flertall i Nobelkomiteen, når Høyre får to og Frp et medlem av komiteen, som i alt har fem medlemmer.I dag er det bare tidligere partileder Kaci Kullmann Five (63) som representerer Høyre i komiteen. Hun har uttalt til VG at hun vil fortsette dersom partiet ønsker henne. Men det er foreløpig uklart om hun kommer til å fortsette. Dersom hun ikke gjør det, så planlegger Høyre-ledelsen nå for en ny Nobelkomité-kabal. Etter det VG får opplyst innebærer denne planen fortsatt en mulighet for å bytte ut Jagland som leder. Komiteen har flere ganger fått kritikk for å ha for tette bånd til Stortinget, og derfor vil partiledelsen i Høyre forsøke å finne én person med akademisk bakgrunn og én person med politisk bakgrunn til å fylle sine to plasser i komiteen.VG kjenner til at Høyre-ledelsen har en liste med flere navn på personer som kan tre inn i komiteen. Blant de navnene som står øverst er tidligere partileder og utenriksminister Jan Petersen. Men den tidligere Høyre-sjefen kan få konkurranse fra sin tidligere regjeringssjef. VG kjenner til at personer i partiledelsen til Kristelig Folkeparti har kontaktet flere i Høyre-ledelsen og undersøkt muligheten for at KrF kan få en plass i Nobelkomiteen, selv om de ikke har krav på det. I samarbeidsavtalen mellom Høyre, Frp, KrF og Venstre står det at de fire partiene skal samarbeide om posisjoner i Stortinget. Dette punktet vil KrF forsøke å bruke for å spørre seg frem til en posisjon i komiteen som deler ut Nobels fredspris.Hvis Høyre åpner for å gi bort en plass i komiteen, så har KrF-ledelsen allerede lansert to kandidater: Tidligere statsminister Kjell Magne Bondevik (67) og tidligere utenriksminister Knut Vollebæk (68). KrF-leder Knut Arild Hareide vil ikke kommentere opplysningene, men sier følgende til VG: - Vi har mange gode kandidater, men dette er opp til Høyre å avgjøre. Parlamentarisk leder i Høyre, Trond Helleland, parerer: - Vi ser etter personer med politisk og akademisk bakgrunn. Det er viktig for oss at det er personer som kan gå inn og gjøre en god jobb fra dag én. Etter det VG er kjent med vil ikke Venstre forsøke å konkurrere med KrF om en eventuell plass i Nobelkomiteen.
Når flere i Høyre-ledelsen nå ønsker å kaste Thorbjørn Jagland som Nobel-leder, forsøker KrF å overtale Høyre til å gi jobben til tidligere statsminister Kjell Magne Bondevik.